मोहम्मद सलीमुद्दीन वही दारोगा हैं जिन्होंने भाजपा सांसद गिरिराज सिंह के घर से चोरी हुआ सामान एक ऑटो से पकड़ा था.उन्हीं सलीमुद्दीन को एक ऑटो वाले से वसूली के आरोप में बुधवार को निलंबित कर दिया गया.गिरिराज सिंह के घर हुई चोरी के बाद जो चीजें बरामद हुईं थी उनमें एक करोड़ रुपए से ज़्यादा नकद भी थे.गिरिराज सिंह के घर चोरी के मामले की जांच अब भी चल रही है.पटना में एक ऑटो चालक नारायण प्रसाद ने ट्रैफ़िक एसपी राजीव मिश्रा से कुछ दिनों पहले शिकायत की थी कि सलीमुद्दीन ने उनसे बतौर जुर्माना ग्यारह सौ रुपये वसूले और रसीद केवल सौ रुपये की दी.इस संबंध में ट्रैफ़िक एसपी राजीव मिश्रा ने बीबीसी को बताया कि पहली नजर में आरोप सही पाये जाने के बाद सलीमुद्दीन को निलंबित किया गया है. आगे की कार्रवाई विभागीय जांच के नतीजों के आधार पर की जाएगी.सलीमुद्दीन ने कई बार संपर्क करने के बाद बस इतना ही कहा कि उन्हें इस मामले पर कुछ नहीं कहना है.सात जुलाई को भाजपा सांसद गिरिराज सिंह के घर चोरी हुई थी.उसी दिन सलीमुद्दीन ने पटना के पीरबहोर थाने के बाहर चोरी का सामान एक ऑटो से पकड़ा था.तब स्थानीय मीडिया में आई ख़बरों के अनुसार सलीमुद्दीन को चोरी के अभियुक्त ने घूस की पेशकश की थी जिसे उन्होंने ठुकरा दिया था.इस ईमानदारी के लिए पटना के वरीय पुलिस अधीक्षक मनु महाराज ने आठ जुलाई को ही सलीमुद्दीन को पांच हजार का नकद इनाम भी दिया था.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)